## Metrovalencia actuarà sobre 123 reixetes de ventilació per a disminuir el soroll del trànsit rodat

*** Les malles metàl·liques estan situades en calçades, voreres i zones enjardinades dels sis municipis amb trams subterranis
* Un informe previ va analitzar la problemàtica de cada reixeta, la solució de cada cas i la forma de treball per a executar-la**

Metrovalencia actuarà sobre 123 reixetes de ventilació de la seua xarxa amb l’objectiu de disminuir el soroll que es produïx quan els vehicles circulen per damunt d’estes reixetes en els carrers dels sis municipis en els quals hi ha trams subterranis.

Per a fer-ho, Ferrocarrils de la Generalitat Valenciana (FGV) destinarà 1.388.819,03 euros (IVA inclòs), amb un termini d’11 mesos, en la direcció d’obra i en els treballs d’intervenció, que es basaran en l’estudi previ que es va realitzar per a conéixer la problemàtica de cada reixeta, la solució de cada cas i la forma de treball per a executar-la i millorar el servici.

D’esta manera es pretén disminuir les possibles molèsties que es puguen causar als residents dels barris de València, Torrent, Alboraia, Mislata, Quart de Poblet i Manises, municipis pels quals discorre el metro soterrat.

L’àmbit d’actuació són les reixetes de Metrovalencia situades en vies públiques: calçades, voreres, zones enjardinades, etcètera, excepte les de la línia 10 de tramvia (Alacant-Natzaret), atés que les seues reixetes estan en bon estat, ja que van ser les últimes a instal·lar-se en 2023.

Per tant, el total de reixetes per a la ventilació dels túnels que s’han d’analitzar és de 173, sobre les quals habitualment circula el trànsit pesat. El desgast que han patit algunes, al llarg dels anys, ha creat deterioraments de tota classe i ha provocat que alguns elements queden solts, la qual cosa, a vegades, pot ocasionar sorolls molestos.

D’eixa quantitat, cal descomptar-ne una, en la plaça Espanya, sobre la qual ja es va actuar de manera urgent, i 49 que, pel seu bon estat, no requerixen intervenció, per la qual cosa l’actuació se cenyirà a 123 reixetes de ventilació restants.

Esta intervenció es produirà per diferents motius, com són el canvi de l’estructura íntegrament, la substitució de la mateixa reixeta, la col·locació o substitució del sistema d’amortiment, la reparació del mur de suport del sistema, el manteniment i neteja del sistema estructural o la reparació de l’asfalt en el perímetre de les reixetes.

Fecha: 06/11/2025